
Text rozhodnutia
Súd: Krajský súd Bratislava Spisová značka: 1Cob/36/2011 Identifikačné číslo súdneho spisu: 1507205593 Dátum vydania rozhodnutia: 23. 02. 2012 Meno a priezvisko sudcu, VSÚ: JUDr. Danica Michalková ECLI: ECLI:SK:KSBA:2012:1507205593.1 Uznesenie Krajský súd v Bratislave v právnej veci žalobcu: Československá obchodná banka, a.s., Michalská 18, 815 63 Bratislava, IČO: 36 854 140, zast. advokátskou kanceláriou Geško, Hulín a partneri s.r.o.,Ľubinská 3, Bratislava, IČO: 35 922 907 proti žalovaným: 1./ G. M., nar. XX. XX. XXXX, bytom XXX XX C. XXX, zast. opatrovníčkou Nadeždou Marcinekovou, zamestnankyňou Okresného súdu Bratislava IV., 2./ J. C., nar. XX. XX. XXXX, bytom XXX XX C. XXX, o zaplatenie 2.367,57 Eur s príslušenstvom, o odvolaní žalobcu proti rozsudku Okresného súdu Bratislava V zo dňa 30. 11. 2010 č. k. 21Cb/2/2008-188 jednohlasne takto r o z h o d o l : Krajský súd rozsudok Okresného súdu Bratislava V zo dňa 30. 11. 2010 č. k. 21Cb/2/2008-188 v napadnutej zamietajúcej časti z r u š u j e a vec vracia súdu prvého stupňa na ďalšie konanie. o d ô v o d n e n i e : Súd prvého stupňa zaviazal napadnutým rozsudkom žalovaného v 1. rade zaplatiť žalobcovi sumu 94,87 Eur spolu s úrokom z omeškania vo výške 20 % ročne od 13.12.2006 do zaplatenia a nahradiť mu trovy konania vo výške 16,51 Eur, a to do troch dní od právoplatnosti rozsudku. Ďalším výrokom zaviazal žalovaných v 1. rade a v 2. rade zaplatiť žalobcovi spoločne a nerozdielne sumu 1.913,47 Eur spolu s úrokom z omeškania vo výške 15 % ročne zo sumy 1.551,97 Eur od 12. 12. 2006 do zaplatenia a nahradiť mu trovy konania vo výške 333,06 Eur, pričom povolil žalovaným splácať priznanú istinu úveru a jej príslušenstvo v splátkach po 60,- Eur mesačne. Vo zvyšku, t. j. v časti istiny 720,73 Eur a v časti prevyšujúcej žalobcom uplatnený úrok z omeškania súd žalobu žalobcu zamietol. V odôvodnení uviedol, že právny predchodca žalobcu Československá obchodní banka, a. s. Na Příkopě 854/14, 115 20 Praha 1 - Nové Město, Česká republika, IČO: 00 001 350 vo veci týkajúcej sa jej organizačnej zložky Československá obchodní banka, a. s., pobočka zahraničnej banky v SR, Michalská 18, 815 63 Bratislava, IČO: 30 805 066 sa žalobou podanou dňa 22. 02.2007 domáhal proti žalovaným solidárneho zaplatenia sumy vo výške 68.467,49 Sk (2.272,70 Eur), úroku z úveru zo sumy 45.754,62 Sk (1 518,76 Eur) vo výške 13,9 % p. a. od 12. 12. 2006 do zaplatenia, úroku z omeškania zo sumy 45.754,62 Sk (1.518,76 Eur) vo výške 15 % ročne od 12. 12. 2006 do zaplatenia a úroku z omeškania zo sumy 11.822,18 Sk (392,42 Eur) vo výške 15 % od 12. 12. 2006 do zaplatenia a náhrady trov konania. Žalobca sa žalobou domáhal len proti žalovanému v 1. rade aj zaplatenia 2.858,06 Sk (94,87 Eur) s úrokom z omeškania vo výške 20 % p. a. od 13. 12. 2006 do zaplatenia. Uznesením zo dňa 23. 06. 2009 č. k. 21Cb/2/200/2008-135 pripustil prvostupňový súd zámenu účastníkov na strane žalobcu a do konania na miesto žalobcu vstúpila Československá obchodná banka, a.s. Michalská 18, Bratislava, ktorá prevzala na základe § 59 ods. 4 a 5 Obchodného zákonníka práva a povinnosti dovtedajšieho žalobcu, ktoré mu vznikli do 31. 12. 2007. Prvostupňový súd mal za preukázané, že právny predchodca žalobcu a žalovaný v 1. rade uzatvorili dňa 11. 05. 2004 zmluvu o bežnom účte a balíku produktov a služieb ČSOB POHODA, predmetom ktorej bolo zriadenie a vedenie bežného účtu pre žalovaného v 1. rade číslo 4001292080/7500 v slovenských korunách (ďalej len „zmluva o bežnom účte“). Žalovaný v 1. rade sa zaviazal podľa zmluvy o bežnom účte čerpať peňažné prostriedky a vystavovať platobné príkazy len do výšky voľných peňažných prostriedkov na účte alebo do výšky zmluvne povoleného prečerpania. Pre prípad zmluvne nepovoleného prečerpania peňažných prostriedkov na účte sa účastníci dohodli na úročení debetného zostatku debetnou úrokovou sadzbou vyhlasovanou žalobcom. Ku dňu 12. 12. 2006 vykazoval debetný zostatok účtu žalovaného v 1. rade výšku 2.858,06 Sk (94,87 Eur), ktorý žalovaný neuhradil, a preto súd priznal žalobcovi voči žalovanému v 1. rade nárok na zaplatenie peňažnej sumy vo výške 2.858,06 Sk (94,87 Eur) úročenú úrokom z omeškania vo výške 20 % ročne v súlade so sadzobníkom poplatkov a úrokových sadzieb žalobcu od 13. 12. 2006. Z vykonaného dokazovania mal ďalej súd prvého stupňa za preukázané uzatvorenie zmluvy o ČSOB spotrebiteľskom úvere medzi právnym predchodcom žalobcu a žalovaným v 1. rade a žalovaným v 2.rade ako spoludlžníkmi dňa 12. 05. 2004, na základe ktorej žalobca poskytol žalovaným v 1. a 2. rade bezúčelový spotrebiteľský úver vo výške 60.000,- Sk (1.991,64 Eur). Žalovaní sa zaviazali splácať poskytnutý úver žalobcovi spolu s pevným úrokom vo výške 13,9 % ročne v mesačných splátkach po 2.047,74 Sk (67,97 Eur) počas 36 mesiacov, pričom prvá splátka bola splatná dňa 12. 06. 2004 a posledná vo výške 2.047,95 Sk (67,98 Eur) bola splatná dňa 12. 05. 2007 (ďalej len „zmluva o spotrebiteľskom úvere“). Poskytnutý úver bol žalovanému v 1. rade pripísaný na jeho bežný účet vedený u žalobcu ku dňu 12. 05. 2004. Žalobca vyzýval dňa 16. 06.2005 žalovaných v 1. a v 2. rade ako spoludlžníkov na zaplatenie poskytnutého úveru, výzva im bola doručená dňa 21. 06. 2005. Z dôvodu omeškania sa žalovaných s viac ako dvomi úverovými splátkami a súčasne aj jednej splátky úveru po dobu dlhšiu ako tri mesiace, žalobca úver ku dňu 12. 08. 2005 zosplatnil. Oznámenie o zosplatnení úveru doručil žalobca žalovanému v 2. rade dňa 17. 08. 2005 a žalovanému v 1. rade uložením na pošte dňa 21. 08. 2005. Ku dňu 11. 12. 2006 predstavoval záväzok žalovaných v 1. a 2. rade zo zmluvy o spotrebiteľskom úvere 45.754,62 Sk istiny, 10.822,18 Sk úrokov z omeškania a 1.000,- Sk rôznych poplatkov. Spolu dlžná suma činila 68.467,49 Sk (2.272,70 Eur). Z hľadiska právneho posúdenia veci, súd prvého stupňa s poukazom na § 503 ods. 1 Obchodného zákonníka, ktorý bráni kapitalizácii úrokov z úveru po jeho zosplatnení, s poukazom na účastníkmi dohodnutú ročnú percentuálnu mieru nákladov vo výške 8,8 % ročne a na skutočnosť, že sa v prejednávanej veci jedná o spotrebiteľský úver podľa § 53 Občianskeho zákonníka, priznal súd žalobcovi nárok na dlžnú sumu istiny, úrokov a poplatkov ku dňu 12. 08. 2005, teda ku dňu zosplatnenia zvyšku úveru, t. j. v sume 46.754,62 Sk (1.551,97 Eur) spolu s úrokom z omeškania vo výške 15 % ročne za obdobie od 13. 08. 2005 do 11. 12. 2006 vyčíslených v sume 10.890,69 Sk (361,50 eur), spolu v čiastke 57.645,31 Sk (1.913,47 Eur) a pokračujúci úrok z omeškania od 12. 12. 2006 do zaplatenia vo výške dohodnutej účastníkmi v zmluve o spotrebiteľskom úvere v súlade s § 369 ods. 1 Obchodného zákonníka. Z dôvodu, že počnúc 13. 12. 2006 vznikol žalobcovi nárok na úrok z omeškania, ktorý nie je možné kapitalizovať, priznal prvostupňový súd žalobcovi nárok na zaplatenie istiny pozostávajúcej zo zostatku nezaplateného a poskytnutého úveru a vyúčtovaných úrokov z úveru a poplatkov ku dňu 12. 08. 2005 a vo zvyšku, t. j. v časti uplatňovaného úroku z úveru za obdobie od ukončenia úverového vzťahu zosplatnením (od 12. 08. 2005 do 11. 12. 2006) vo výške 10.822,18 Sk (359,23 Eur) a za obdobie od 12. 12. 2006 do zaplatenia v sadzbe 13,9 % ročne žalobu žalobcu súd prvého stupňa zamietol. O trovách konania rozhodol súd prvého stupňa podľa § 142 ods. 2 O.s.p. podľa úspešnosti účastníkov v konaní a priznal žalobcovi náhradu trov konania v alikvótnej časti v rozsahu 95,28 % a v rozsahu 4,72 % zodpovedajúcej žalovanej sume 94,87 Eur. Žalovaní v 1. a v 2. rade si náhradu trov neuplatňovali a ani im žiadne trovy konania nevznikli, preto im prvostupňový súd náhradu trov konania voči žalobcovi nepriznal. Proti tomuto rozsudku podal v zákonnej lehote odvolanie žalobca v zamietajúcej časti výroku z dôvodu nesprávneho právneho posúdenia veci a navrhol, aby odvolací súd napadnutý rozsudok súdu prvého stupňa zrušil a vrátil mu vec na ďalšie konanie alternatívne napadnutý rozsudok zmenil. Svoje odvolanie žalobca odôvodnil tým, že prvostupňový súd nesprávne posúdil § 503 ods. 1 Obchodného zákonníka v súvislosti s dojednaniami účastníkov v zmluve o spotrebiteľskom úvere, pretože citované ustanovenie Obchodného zákonníka má dispozitívny charakter a účastníci sa v článku IV. zmluvy o spotrebiteľskom úvere v spojení s jej článkom VI. dohodli na zmluvnom úroku nesplateného úveru vo výške pevnej úrokovej sadzby 13,9 % ročne a ku zmluvnému úroku navyše aj na úroku z omeškania. Ďalej sa účastníci dohodli, že úroky a poplatky neuhradené v termínoch splatnosti sa budú úročiť len sadzbou úroku z omeškania. Žalobca je toho názoru, že mu vznikol nárok na úroky z úveru aj po zosplatnení zvyšku úveru, teda aj po 12. 08. 2005. Odvolací súd preskúmal napadnutý rozsudok súdu prvého stupňa v napadnutej časti (§ 212 ods. 1 O.s.p.), prejednal vec podľa ust. § 219 ods. 1 O.s.p. na odvolacom pojednávaní a dospel k záveru, že rozsudok súdu prvého stupňa je potrebné v napadnutej zamietajúcej časti podľa § 221 ods. 1, písm. f), h) O.s.p. zrušiť a vec mu vrátiť na ďalšie konanie. Podľa § 157 ods. 2 O.s.p. v odôvodnení rozsudku súd uvedie, čoho sa navrhovateľ (žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetlí, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd dbá na to, aby odôvodnenie rozsudku bolo presvedčivé. Riadne odôvodnenie súdneho rozhodnutia, ako súčasť základného práva na súdnu a inú právnu ochranu vyžaduje, aby sa súd jasným, právne korektným a zrozumiteľným spôsobom vyrovnal so všetkými skutkovými a právnymi skutočnosťami, ktoré sú pre jeho rozhodnutie vo veci podstatné a právne významné (Nález Ústavného súdu SR, sp. zn. I. ÚS 236/06). Odôvodnenie má obsahovať dostatok dôvodov a ich uvedenie má byť zrozumiteľné. Súd je povinný formulovať odôvodnenie spôsobom, ktorý zodpovedá základným pravidlám logického, jasného vyjadrovania a musí spĺňať základné gramatické, lexikálne a štylistické hľadiská. Nedostatky odôvodnenia zakladajú vadu nepreskúmateľnosti rozhodnutia (Nález Ústavného súdu SR, sp. zn. I. ÚS 114/08 z 12. júna 2008). V zmysle § 1 ods. 1 zákona č. 258/2001 Z. z. (o spotrebiteľských úveroch) účinného v čase uzatvorenia zmluvy o spotrebiteľskom úvere upravuje zákon niektoré podmienky poskytovania spotrebiteľského úveru, náležitosti zmluvy o spotrebiteľskom úvere, spôsob výpočtu celkových nákladov spotrebiteľa spojených s poskytovaním spotrebiteľského úveru a ďalšie opatrenia na ochranu spotrebiteľa. Podľa § 1 ods. 2 zákona č. 258/2001 Z. z. (o spotrebiteľských úveroch) sa tento nevzťahuje na zmluvy a) o poskytnutí úveru na účely nadobudnutia existujúcich alebo projektovaných nehnuteľností, dodatočné alebo ďalšie stavebné úpravy dokončených stavieb a ich údržbu, b) o nájme, ktoré nezabezpečujú prevod vlastníckeho práva na nájomcu, c) o poskytnutí úveru bez platby úroku a poplatkov, ktoré zabezpečujú splatenie úveru jednou splátkou, d) o poskytnutí úveru do hodnoty v Sk zodpovedajúcej 200,- Eur a nad hodnotu v Sk zodpovedajúcu 20.000,- Eur; ak je na rovnaký účel uzavretých viac zmlúv o spotrebiteľskom úvere, súhrn všetkých zmlúv o spotrebiteľskom úvere sa považuje za jediný spotrebiteľský úver, e) na ktorých základe sa vyžaduje, že spotrebiteľ úver splatí v lehote nepresahujúcej tri mesiace alebo maximálne štyrmi splátkami v lehote nepresahujúcej 12 mesiacov, f) o sústavnom poskytovaní služieb, za ktoré spotrebiteľ platí počas ich poskytovania v splátkach. Podľa § 2 písm. b) zákone č. 258/2001 Z. z. o spotrebiteľských úveroch účinného v čase uzavretia zmluvy sa na účely tohto zákona rozumie zmluvou o spotrebiteľskom úvere zmluva, ktorou sa veriteľ zaväzuje poskytnúť spotrebiteľovi spotrebiteľský úver a spotrebiteľ sa zaväzuje poskytnuté peňažné prostriedky vrátiť a uhradiť celkové náklady spojené so spotrebiteľským úverom. V danom prípade sa jedná o právny vzťah účastníkov na základe spotrebiteľskej zmluvy, pri uzatváraní ktorej boli žalovaní v postavení spotrebiteľa, keďže žalobca (resp. jeho právny predchodca) má v predmete svojej činnosti poskytovanie úverov z vlastných zdrojov. Je zrejmé, že sa jedná o vopred pripravenú formulárovú zmluvu žalobcom, ktorej obsah žalovaní nemali možnosť reálne ovplyvniť. Právny vzťah medzi účastníkmi konania treba posudzovať podľa zákone č. 258/2001 Z. z. o spotrebiteľských úveroch, pretože v danom prípade ide o poskytnutie úveru (§ 1 ods. 2 písm. d), e) v spojení s § 2 písm. b) zák. č. 258/2001 Z. z.). Spory týkajúce sa zmlúv o spotrebiteľských úveroch sú občianskoprávnymi vecami a podstata vzťahu založeného poskytnutím spotrebiteľského úveru je občianskoprávna. Zmluva o spotrebiteľskom úvere je zmluvným typom s osobitnou právnou úpravou v zákone č. 258/2001 Z. z., ktorý je k ustanoveniam Občianskeho zákonníka s podrobnou úpravou spotrebiteľských zmlúv od 01.04.2004 predpisom lex specialis. Pokiaľ teda určité otázky nie sú vyslovene upravené zákonom č. 258/2001 Z. z., použijú sa na ich riešenie príslušné ustanovenia Občianskeho zákonníka, vrátane všeobecných ustanovení o záväzkoch. Podľa § 52 ods. 1 Občianskeho zákonníka účinného v čase uzavretia zmluvy (12. 05. 2004) spotrebiteľskými zmluvami sú kúpna zmluva, zmluva o dielo alebo iné odplatné zmluvy upravené v ôsmej časti tohto zákona a zmluva podľa § 55, ak zmluvnými stranami sú na jednej strane dodávateľ a na druhej strane spotrebiteľ, ktorý nemohol individuálne ovplyvniť obsah dodávateľom vopred pripraveného návrhu na uzavretie zmluvy. Podľa § 52 ods. 2 Občianskeho zákonníka účinného v čase uzavretia zmluvy dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. Podľa § 52 ods. 3 Občianskeho zákonníka účinného v čase uzavretia zmluvy spotrebiteľom je osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej alebo inej podnikateľskej činnosti. Podľa § 54 ods. 1 Občianskeho zákonníka účinného v čase uzavretia zmluvy zmluvné podmienky upravené spotrebiteľskou zmluvou sa nemôžu odchýliť od tohto zákona v neprospech spotrebiteľa. Spotrebiteľ sa najmä nemôže vopred vzdať svojich práv, ktoré mu tento zákon priznáva, alebo si inak zhoršiť svoje zmluvné postavenie. Podľa § 54 ods. 2 Občianskeho zákonníka účinného v čase uzavretia zmluvy v pochybnostiach o obsahu spotrebiteľských zmlúv platí výklad, ktorý je pre spotrebiteľa priaznivejší. Súd mal teda vzťah účastníkov konania posudzoval ako záväzok zo spotrebiteľskej zmluvy podľa § 52 a nasl. Občianskeho zákonníka a podľa zákona č. 258/2001 Z. z. vrátane posúdenia rozhodnutia o úrokoch z omeškania sa žalovaných s plnením peňažného dlhu. Súd prvého stupňa síce podľa právneho odôvodnenia napadnutého rozsudku posúdil vzťah účastníkov zo zmluvy o spotrebiteľskom úvere podľa ustanovení zákona č. 258/2001 Z. z., napriek tomu aplikoval na omeškanie sa žalovaných so splatením úveru ust. § 369 Obchodného zákonníka a dojednanie účastníkov o výške sadzby úrokov z omeškania, teda neaplikoval na zistený skutkový stav správny právny predpis, ani sa vo svojom odôvodnení nevysporiadal s aplikáciou Obchodného zákonníka. Z tohto hľadiska považoval súd rozhodnutie odporcu za nepreskúmateľné. Podľa názoru odvolacieho súdu nárok na zaplatenie úroku z omeškania patrí aj za obdobie po zosplatnení úveru až do zaplatenia úveru, pričom pri posúdení výšky úveru musí súd uviesť právny predpis, podľa ktorého tento úrok posudzoval. O náhrade trov odvolacieho konania rozhodne podľa § 224 ods. 3 O.s.p. súd prvého stupňa v novom rozhodnutí o veci. Poučenie: Proti tomuto rozsudku odvolanie nie je prípustné.

